text: РЕГЛАМЕНТ (ЕС) № 246/2014 НА КОМИСИЯТА
  от 13 март 2014 година
  за изменение на приложение I към Регламент (ЕО) № 1334/2008 на Европейския парламент и на Съвета относно премахването на някои ароматични вещества от списъка на Съюза
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1334/2008 на Европейския парламент и на Съвета от 16 декември 2008 г. относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (1), и по-специално член 11, параграф 3 от него,
  като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 4 от него,
  като има предвид, че:
  (1)
  С приложение I към Регламент (ЕО) № 1334/2008 се установява списък на Съюза на ароматизантите и изходните материали, одобрени за употреба в храни, и условията за тяхната употреба.
  (2)
  С Регламент за изпълнение (ЕС) № 872/2012 на Комисията (3) бе приет списък на ароматичните вещества, който бе въведен в част А от приложение I към Регламент (ЕО) № 1334/2008.
  (3)
  Списъкът може да се актуализира в съответствие с предвидената в член 3, параграф 1 от Регламент (ЕО) № 1331/2008 обща процедура по инициатива на Комисията или чрез подаване на заявление от държава членка или от заинтересована страна.
  (4)
  Част А от списъка на Съюза съдържа определен брой вещества, за които Европейският орган за безопасност на храните не е завършил оценката или е изискал да бъдат предоставени допълнителни научни данни за нейното завършване. Лицата, отговарящи за пускането на ароматичните вещества на пазара, оттеглиха подадените заявления за 19 от тези вещества. Поради това посочените ароматични вещества следва да бъдат премахнати от списъка на Съюза.
  (5)
  Поради това част А от приложение I към Регламент (ЕО) № 1334/2008 следва да бъде съответно изменена.
  (6)
  В съответствие с член 30 от Регламент (ЕО) № 1334/2008 ароматичните вещества, които не са включени в списъка на Съюза, могат да се пускат на пазара като такива и да се употребяват във или върху храни до 22 октомври 2014 г. Тъй като ароматичните вещества вече са на пазара на държавите членки и с цел да се гарантира плавен преход към разрешителната процедура на Съюза, за храните, съдържащи посочените вещества, бяха установени преходни мерки с Регламент (ЕС) № 873/2012 на Комисията (4).
  (7)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Част А от приложение I към Регламент (ЕО) № 1334/2008 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 13 март 2014 година.